KIRJALLINEN KYSYMYS P-1395/00 esittäjä(t): Hans-Peter Mayer (PPE-DE) komissiolle. Investointitukien myöntäminen tuotannollisille kylmähuoneille.



Virallinen lehti nro 072 E , 06/03/2001 s. 0050 - 0051



KIRJALLINEN KYSYMYS P-1395/00 esittäjä(t): Hans-Peter Mayer (PPE-DE) komissiolle (3. toukokuuta 2000) Aihe: Investointitukien myöntäminen tuotannollisille kylmähuoneille Liitteessä, joka sisältyy komission 22. maaliskuuta 1994 antamaan päätökseen maa- ja metsätaloustuotteiden jalostamisen ja kaupan pitämisen edellytysten parantamista koskevien investointien valintaperusteista (94/173/EY)(1), toiset alat asetetaan etusijalle ja toiset suljetaan pois tuen piiristä. Liitteen 1.2 kohdan 3 luetelmakohdan mukaisesti investointitukien piiristä suljetaan pois erityisesti investoinnit jäädytettyjen tai syväjäädytettyjen tuotteiden varastointiin tarkoitettuihin kylmävarastoihin, elleivät nämä ole jalostuslaitosten normaalille toiminnalle tarpeellisia. Tämä tarkoittaa sitä, että niin sanotuille tuotannollisille kylmähuoneille on mahdollista myöntää tukea. Nykyiset investointitukien valintaperusteet merkitsevät käytännössä sitä, että jalostuslaitosten kylmähuoneisiin varataan tarkoituksellisesti huomattavasti ylimääräistä tilaa, mikä ei ole investointitukien perimmäisen tarkoituksen mukaista. Tämän ylimääräisen varastotilan tarjoaminen kolmansille osapuolille kylmä- ja pakastustilaksi kaupallisessa tarkoituksessa aiheuttaa kaupallisille kylmähuoneille merkittävän kilpailuhaitan, koska jalostuslaitosten kylmähuoneille myönnetyt investointituet mahdollistavat hintojen pitämisen alhaisina. Onko komissio tietoinen tästä asiasta? Mihin toimiin komissio aikoo ryhtyä tämän kilpailun vääristymän poistamiseksi? (1) EYVL L 79, 23.3.1994, s. 29. Franz Fischlerin komission puolesta antama vastaus (24. toukokuuta 2000) Maa- ja metsätaloustuotteiden jalostamisen ja kaupan pitämisen edellytyksiä parantavien investointien valintaperusteista säädetään 22. maaliskuuta 1994 tehdyssä komission päätöksessä 94/173/EY. Komission päätöksissä, jotka koskevat yhteisön rakennetoimia koskevien yhtenäisten ohjelma-asiakirjojen hyväksymistä maataloustuotteiden jalostamisen ja kaupan pitämisen edellytysten parantamiseksi, edellytetään niiden noudattamista. Päätösten johdantokappaleissa esitetään jäsenvaltioille seuraava velvoite: jäsenvaltion on valvottava ohjelma-asiakirjan täytäntöönpanon yhteydessä, että siihen sisältyvät yksittäiset hankkeet ovat asetuksen (ETY) N:o 951/97(1) 8 artiklan 1 kohdan soveltamiseksi huomioon otettavien maataloustuotteiden jalostamisen ja kaupan pitämisen edellytysten parantamista koskevien investointien osalta voimassa olevien valintaperusteiden mukaiset. Jäsenvaltioiden toteuttamiin tukijärjestelmiin sisältyy se, että jäsenvaltion tai alueen viranomaiset tutkivat hanke-ehdotukset ja noudattavat valintaperusteita. Jos komission saamista tiedoista ilmenee, että tuen myöntämisedellytyksiä ei ole noudatettu, se voi ryhtyä EY:n perustamissopimuksen 88 artiklan (entinen 93 artikla) yksityiskohtaisista soveltamissäännöistä 22. maaliskuuta 1999 annetun neuvoston asetuksen (EY) N:o 659/1999(2) mukaisiin aiheellisiin toimiin. (1) EYVL L 142, 2.6.1997. (2) EYVL L 83, 27.3.1999.